b'\n_START_ARTICLE_\nAvusrennen 1933\n_START_SECTION_\nPred dirko\n_START_PARAGRAPH_\nNekaj \xc4\x8dasa je izpeljava dirke visela v zraku, ker je berlinska policija zahtevala bolj\xc5\xa1o varnost za gledalce, kar bi bilo za organizatorje dirke predrago. ADAC, lokalna oblast in direktor Reiners so se do sredine marca dogovorili, da bodo zmanj\xc5\xa1ali varnostne zahteve policije na raven, ki je \xc5\xa1e sprejemljiva tako za policijo kot za varnost gledalcev. Do dirke so obnovili temelje glavne tribune in namestili terasaste tribune ob stezi, da bi izbolj\xc5\xa1ali pogled gledalcem. Dirkali\xc5\xa1\xc4\x8de AVUS je bilo sestavljeno iz dveh paralelnih ravnin, ki sta povezani pri Potsdamu z nagnjenim ovinkom Nordkurve, na drugi strani pri Berlinu pa z 180-stopinjsko zanko S\xc3\xbcdkurve. Enoli\xc4\x8dno dirkali\xc5\xa1\xc4\x8de je zahtevalo dirkanje pri velikih hitrostih ve\xc4\x8dino dirke. Stezo so med 4,6 in 5,6 kilometra na novo asfaltirali zaradi neravnin. Da bi zadr\xc5\xbeali status pomembne dirke, so ogranizatorji dovolili nastop na dirki le povabljenim dirka\xc4\x8dev. Nagrada za prvo mesto je bila 10.000 mark, za drugo 6.000, tretje 4.000, \xc4\x8detrto 2.000 in peto 1.000. Isto\xc4\x8dasno z glavno dirko, je potekala tudi dirka v razredu Voiturette do 1500\xc2\xa0cm\xc2\xb3, ki je potekala v desetih krogih, glavna dirka pa v petnajstih.\n_START_SECTION_\nPrijavljeni dirka\xc4\x8di\n_START_PARAGRAPH_\nNa isti dan je potekala tudi dirka za Veliko nagrado Pikardije, ki so se je udele\xc5\xbeili vsi povabljeni francoski dirka\xc4\x8di, zato je bila \xc5\xa1tartna lista nekoliko zmanj\xc5\xa1ana. Daimler-Benz je prijavil dva te\xc5\xbeka dirkalnika Mercedes-Benz SSK, da bi zastopala nem\xc5\xa1ke barve, eden od njih je bil zgrajen naglici, za Manfreda von Brauchitscha za lansko sezono 1932, izdelal ga je Reinhard Koenig-Fachsenfeld. V za\xc4\x8detku leta 1933 je Daimler-Benz ta dirkalnik odkupil nazaj od barona von Zimmermanna, ki je bil vse od leta 1929 von Brauchitschev sponzor. Daimler-Benz je tudi podpisal pogodbo z von Brauchitschem za nastop na devetih dirkah. Motor dirkalnika je bil obnovljen in nadgrajen v Untert\xc3\xbcrkheimu, na 300 KM pri 3300 rpm. Dirkalnik, ki je tehtal kar 1800 kg, je bil sivo obarvan. Glede na lasnko leto, je bil nekoliko izbolj\xc5\xa1an. Tovarna Daimler-Benz je izdelala tudi svoj dirkalnik SSKL, ki je imel nekoliko bolj zaobljene poteze \xc5\xa1asije, obarvan pa je bil v tradicionalno belo barvo. Ker je bil Rudolf Caracciola po\xc5\xa1kodovan zaradi nesre\xc4\x8de na dirki za Veliko nagrado Monaka, je mo\xc5\xa1tvo anga\xc5\xbeiralo veteranskega Mercedesovega dirka\xc4\x8da Otta Merza, za katerega bi bila to zadnja dirka pred upokojitvijo. Najbolj\xc5\xa1a nem\xc5\xa1ka dirka\xc4\x8da Hans Stuck in Caracciola tako na dirki nista natopila. Stuck je \xc5\xa1e \xc4\x8dakal na svoj dirkalnik Porsche in je dirko spremljal kot radijski reporter._NEWLINE_Scuderia Ferrari je na dirko pripeljala tri dirkalnike Alfa Romeo Monza, s katerimi so dirkali trije italijanski dirka\xc4\x8di, Tazio Nuvolari, Baconin Borzacchini in Eugenio Siena. Nuvolari naj bi na nekaterih dirkah nastopil s posebnim dirkalnikom Duesenberg, toda za to dirko kljub napovedim \xc5\xa1e ni bil nared. Charly Jellen je nastopil s svojim novim dirkalnikom Alfa Romeo Monza, ki je bil obarvan rde\xc4\x8de, z belimi \xc4\x8drtami, Louis Chiron pa je na dirko pri\xc5\xa1el direktno iz Zittauja, kjer je sodeloval na gorski dirki L\xc3\xbcckendorf. Rudolf Steinweg si je sposodil dirkalnik Bugatti T35C od Hermanna zu Leiningena, Hans Stuber pa je na gorski dirki L\xc3\xbcckendorf do\xc5\xbeivel nesre\xc4\x8do ob tr\xc4\x8denju v drevo, kjer se sicer ni huje po\xc5\xa1kodoval, a na dirko ga vseeno ni bilo. Za tovarni\xc5\xa1ko mo\xc5\xa1tvo Officine Alfieri Maserati je natopil Luigi Fagioli, nastopilo pa je \xc5\xa1e nekaj privatnikov z Bugattiji, tudi poljski dirka\xc4\x8d Stanis\xc5\x82as Czaykowski, ki je 5. maja tukaj postavil kopenski hitrostni rekord v enourni vo\xc5\xbenji in na 100\xc2\xa0km.\n_START_SECTION_\nProsti treningi\n_START_PARAGRAPH_\nV \xc4\x8detrtek, prvi dan prostih treningov, je dirkalo malo dirka\xc4\x8dev. Ferrarijevih ter ostalih italijanskih dirka\xc4\x8dev \xc5\xa1e ni bilo, Louis Chiron pa je le gledal. Dirkalo je mo\xc5\xa1tvo Daimler-Benz z obema dirka\xc4\x8dema in William Grover-Williams iz tovarni\xc5\xa1kega mo\xc5\xa1tva Automobiles Ettore Bugatti. \xc4\x8cetrtkovo jutro je bilo hladno in de\xc5\xbeevno, opoldne pa je stezo namo\xc4\x8dil mo\xc4\x8dnej\xc5\xa1i naliv. Otto Merz in Manfred von Brauchitsch sta to pilo\xc5\xbenost \xc5\xbeelela izkoristiti za preizkus njunih dirkalnikom Mercedes-Benz SSKL na mokri stezi. \xc5\xa0portni dirkektor Alfred Neubauer je od\xc5\xa1el v Continentalov depo s pnevmatikami, med tem pa so Merzu namestili pnevmatike s profilom, ki naj bi nudile bolj\xc5\xa1i oprijem v de\xc5\xbeju. Da bi zmanj\xc5\xa1ali upor dirkalnika, so namestili le dve profilirani pnevmatiki, eno spredaj in drugo zadaj na drugo stran dirkalnika. Merz naj bi nato privodno opravil nekaj prezkusnih krogov po stezi. Ko sta von Brauchitsch in Merz zapeljala iz boksov na stezo, je oba takoj odneslo, toda ujela sta svoja dirkalnika in hitro pospe\xc5\xa1ila._NEWLINE_Okoli dva kilometra od boksov je Merz sredi ravnine zletel s steze. Potek in vzrok same nesre\xc4\x8de nista popolnoma znana, kajti nesre\xc4\x8do je videl le en voja\xc5\xa1ki padalec, pa \xc5\xa1e to z velike razdalje. Povedal je, da je dirkalnik nenadoma ve\xc4\x8dkrat prevrnilo. Von Brauchitsch nesre\xc4\x8de ni videl, saj je z veliko hitrostjo vozil pred Merzem, toda ob vrnitvi po nasprotni ravnini je videl razbitino Mercedesovega dirkalnika. Pretresen in v \xc5\xa1oku je prvi sporo\xc4\x8dil novico o nesre\xc4\x8di v boksih nekaj po eni uri popoldne. Takoj za tem so se re\xc5\xa1evalno vozilo in celotno mo\xc5\xa1tvo Mercedesa odpravili na kraj nesre\xc4\x8de, tudi Neubauer, ki se je med tem \xc5\xbee vrnil. Strokovnjaki so ugotovili, da je Merz na mestu svoje smrtne nesre\xc4\x8de \xc5\xa1e vedno pospe\xc5\xa1eval. Pri prestavljanju v najvi\xc5\xa1jo prestavo pa je zaradi uporabe le dveh profiliranih pnevmatik, ena zagrabila bolj kot druga, in dirkalnik je zavrtelo in prevra\xc4\x8dalo, po \xc5\xa1estintridesetih metrih po pobo\xc4\x8dju ob stezi pa se je ustavil po tr\xc4\x8denju v miljni kamen. V tistem delu je bila steza \xc5\xa1e poseben neravna, zato je dirkalnik pri velikih hitrostnih tam ve\xc4\x8dkrat rahlo dvignilo, kar je \xc5\xa1e prispevalo k nesre\xc4\x8di. Nikjer ni bilo videti sledov zaviranja. Merz, ki je bil psiho\xc4\x8dno mo\xc4\x8dan in je znal delovati pod pritiskom, je dirkalnik, po tem ko ga je prvi\xc4\x8d odneslo na pobo\xc4\x8dje ob stezi, usmeril nazaj na stezo, toda ob tem se je zaradi tr\xc4\x8denja ponovno odbil nazaj na pobo\xc4\x8dje ob stezi, toda ob tr\xc4\x8denju v miljni kamen na pobo\xc4\x8dju je dirkalnik ve\xc4\x8dkrat prevrnilo in se je ustavil obrnjen na glavo. Ob tem je Merza vrglo na stezo z mo\xc4\x8dnimi po\xc5\xa1kodbami lobanje in hrbtenice. Voja\xc5\xa1ki padalci so prihiteli na mesto nesre\xc4\x8de in Merza, ki je bil nezavesten, a je \xc5\xa1e kazal znake \xc5\xbeivljenja, od tam prenesli na prostor med obema glavnima ravninama steze. Re\xc5\xa1evalno vozilo ga je takoj odpeljalo v bolni\xc5\xa1nico Charlottenburg Hildegard, toda prepozno, saj so zdravniki tam lahko ugotovili le, da je Merz \xc5\xbee mrtev._NEWLINE_Ta smrtna nesre\xc4\x8da je zasen\xc4\x8dila vse dogajanje na treningih v petek in soboto, vseeno pa so na prosti trening po\xc4\x8dasi prihajali tudi ostali dirkali. Tazio Nuvolari, Baconin Borzacchini in Eugenio Siena so dirkali z Alfami Romeo Monza, Chiron je bil v svoji Monzi zelo hiter, kot tudi Stanis\xc5\x82as Czaykowski, ki se je predstavil kot eden favoritov. Najhitrej\xc5\xa1i krog pa je postavil Manfred von Brauchitsch s svojil 7,1 L dirkalnikom SKK s povpre\xc4\x8dno hitrostjo 214,8 km/h. \xc5\xbde na prostih treningih je bilo veliko gledalcev, ki so kazali veliko zanimanje za dirko.\n_START_SECTION_\nDirka\n_START_PARAGRAPH_\n\xc5\xbde zgodaj v nedeljo zjutraj se je veliko Berlin\xc4\x8danov napotilo na ogled dirke. \xc5\xbde dolgo pred \xc5\xa1tartom je bila glavna tribuna polna in razprodana, na \xc5\xa1tartni vrsti pa je bilo veliko uradnih ali poluradnih predstavnikov, dirka\xc4\x8dev in politikov. Vse okoli steze pa so bile skupine gledalcev, njihovo skupno \xc5\xa1tevilo je ocenjeno na 170.000, od tega jih je 120.000 kupilo vstopnico, okoli 50.000 pa si je jih dirko ogledovalo za kovinsko ograjo. V son\xc4\x8dnem vremenu je bil \xc5\xa1tart dirke ob pol dveh popoldne. \xc5\xa0e pred tem je Ernst Henne posku\xc5\xa1al postaviti nov kopenski hitrostni rekord z motorjem BMW, toda zaradi previsoke temperature mu ni uspelo, potekala pa je tudi dirka v razredu Voiturette, kjer je zmagal Pierre Veyron z Bugattijem T51A. Kaye Don in Luigi Fagioli se \xc5\xa1tarta dirke nista udele\xc5\xbeila, tako da je bilo v konkurenci enajst dirka\xc4\x8dev, njihov \xc5\xa1tartni polo\xc5\xbeaj pa je dolo\xc4\x8dil \xc5\xbereb. Znak za \xc5\xa1tart dirke je dal Adolf H\xc3\xbchnlein, glavni doma\xc4\x8di favorit in najhitrej\xc5\xa1i iz prostih treningov, Manfred von Brauchitsch, pa je iz\xc5\xberebal prav zadnji \xc5\xa1tartni polo\xc5\xbeaj._NEWLINE_Najbolje je \xc5\xa1tartal Baconin Borzacchini, sledila sta mu Louis Chiron in avstrijski dirka\xc4\x8d Charlie Jellen, ki je iz\xc5\xberebal najbolj\xc5\xa1i \xc5\xa1tartni polo\xc5\xbeaj. Po prvem krogu je vodil Stanis\xc5\x82as Czaykowski, sledil mu je Achille Varzi v enakem dirkalniku Bugatti T54, za njima pa \xc5\xa1e Tazio Nuvolari in von Brauchitsch. Chiron je \xc5\xbee v prvem krogu odstopil zaradi okvare ventila. Po drugem krogu se vrstni red ni spremenil, z izjemo von Brauchitscha, ki je po\xc4\x8dasi pripeljal v bokse s predrto zadnjo desno pnevmatiko, menjava je trajala \xc5\xa1tirideset sekund. Rudolf Steinweg je odstopil v drugem krogu zaradi okvare \xc4\x8drpalke za gorivo. Dirka se je razvila v dvoboj med Czaykowskim in Varzijem, ostali so za\xc4\x8deli zaostajati. 2.6 L dirkalniki Alfa Romeo Monza niso imeli dovolj mo\xc4\x8dnih motorjev za to hitro dirkali\xc5\xa1\xc4\x8de, zato Nuvolari in Borzacchini nista mogla slediti vodilnima z 5,0 L Bugattiji T54, dr\xc5\xbeala pa sta tretje oziroma \xc4\x8detrto mesto, nato sta sledila William Grover-Williams in Eugenio Siena. \xc4\x8cetrti krog je Czaykowski odpeljal s povpre\xc4\x8dno hitrostjo 209,71\xc2\xa0km/h med tem, ko je moral von Brauchitsch \xc5\xbee drugi\xc4\x8d na menjavo pnevmatik v bokse in je padel na za\xc4\x8delje. Po petem krogu je poljski dirka\xc4\x8d vodil s \xc4\x8dasom 29:37,4, povpre\xc4\x8dna hitrost 199,8\xc2\xa0km/h, Varzi pa je zaostajal osem sekund. \xc5\xa0e vedno sta jima sledila Nuvolari in Borzacchini, peto mesto je dr\xc5\xbeal Williams. V \xc5\xa1estem krogu je von Brauchitsch prehitel Laszla Hartmanna za osmo mesto, toda krog kasneje je moral ponovno na menjavo pnevmatik v bokse, postanek je trajal \xc5\xa1estin\xc5\xa1tirideset sekund. V naslednjih krogih je Czaykowski vzdr\xc5\xbeeval majhno prednost pred Varzijem, vsak krog sta lahko dirkala hitreje. Drugo skupino dirka\xc4\x8dev je vodil Nuvolari, ki so mu sledili \xc5\xa1e Borzacchini, Williams in Siena. Williams je v osmem krogu odstopil v ovinku Nordkurve z okvaro motorja. Uradna razlaga je bila okvara dovoda za gorivo, bolj verjetno pa je, da je v motorju zagorelo._NEWLINE_Po desetih krogih je Czaykowski\xc5\xa1e vedno vodil s \xc4\x8dasom 58:00,0, povpre\xc4\x8dna hitrost 203,3, Varzi je zaostajal \xc5\xa1tiri sekunde med tem, ko je Borzachini s \xc4\x8dasom 1:01,01 zaostajal \xc5\xbee ve\xc4\x8d kot tri minute, Nuvolari pa je bil tik za njim. Siena, ki je do desetega kroga dr\xc5\xbeal peto mesto, je odstopil zaradi okvare \xc4\x8drpalke za olje. S tem je peto mesto prevzel Jellen, ki sta ga vodilna prehitela za krog. Hartmann je moral na postanek v bokse za menjavo pnevmatik, tako kot tudi Brauchitsch, za katerega je bil to \xc5\xbee \xc4\x8detrti postanek. V dvanajstem krogu je Czaykowski postavil rekord steze s povpre\xc4\x8dno hitrostjo 211,35\xc2\xa0km/h, krog kasneje pa ga je popravil na 213,0\xc2\xa0km/h. Vom Brauchitsch je v trinajstem krogu opravil \xc5\xa1e svoj peti in zadnji postanek za pnevmatike. Razlog za tako veliko obrabo pnevmatik le\xc5\xbei v veliki masi dirkalnika, ki je tehtal 1800\xc2\xa0kg, visoki temperaturi in morda v novi nepreizku\xc5\xa1eni zmesi pnevmatik. Von Brauchitsch je moral dirkati po\xc4\x8dasneje kot je lahko dirkal lani, da so pnevmatike zdr\xc5\xbeale vsaj tri kroge. Tik pred koncem predzadnjega, \xc5\xa1tirinajstega kroga je Varzi, ki je \xc5\xbee nekaj \xc4\x8dasa dirkal le nekaj dol\xc5\xbein dirkalnika za Czaykowskim, poljskega dirka\xc4\x8da prehitel, pri tem pa postavil najhitrej\xc5\xa1i krog s povpre\xc4\x8dno hitrostjo 219,23\xc2\xa0km/h. V poskusu, da bi Czaykowski ponovno prevzel vodstvo, je odpeljal zadnji krog s \xc5\xa1e hitrej\xc5\xa1im \xc4\x8dasom 5:17,8, povpre\xc4\x8dna hitrost 221,72\xc2\xa0km/h, s \xc4\x8dimer je postavil najhitrej\xc5\xa1i krog dirke, toda Varzi je uspel do cilja re\xc5\xa1iti prednost 0,2 sekunde pred Czaykowskim, ki je odpeljal eno najbolj\xc5\xa1ih dirk svoje kariere. Ostali dirka\xc4\x8di so zaostajali \xc5\xbee za krog in ve\xc4\x8d, toda takratna pravila so vsem dirka\xc4\x8dem nalagala, da odpeljejo polno razdaljo dirke. Tako sta Nuvolari in Borzacchini odpeljala \xc5\xa1e svoj petnajsti krog, \xc4\x8dez \xc5\xa1tartno-ciljno \xc4\x8drto pripeljala en ob drugem in si razdelila drugo mesto, Jellen je zadr\xc5\xbeal peto mesto, von Brauchitsch je bil \xc5\xa1esti, Hartmann pa sedmi in zadnji uvr\xc5\xa1\xc4\x8deni dirka\xc4\x8d.\n_START_SECTION_\nPo dirki\n_START_PARAGRAPH_\nVon Brauchitsch je bil edini dirka\xc4\x8d, ki je imel med dirko velike te\xc5\xbeave s pretirano obrabo pnevmatik na svojem 1800\xc2\xa0kg te\xc5\xbekem dirkalniku Mercedes-Benz SKK, druga\xc4\x8de pa so pnevmatike Continentala, Burggallerja in Macherja zdr\xc5\xbeale celotno dirko, prav tako tudi pnevmatike Dunlopa in Englebertsa, ki so jih uporabljala francoska in italijanska mo\xc5\xa1tva. Po dirki so in\xc5\xbeenirji Daimler-Benza, Continentala in predstavniki dirkali\xc5\xa1\xc4\x8da opravili podrobni preizkus z von Brauchitschevim dirkalnikom opremljenim s termometrom. Ugotovili so, da temperatura izpu\xc5\xa1nega sistema ni bistveno vplivala na temperaturo pnevmatik, kar je bil mo\xc5\xbeen vzrok te\xc5\xbeav._NEWLINE_Pojavila so se nekatera poro\xc4\x8dila, da se je dirke 21. maja udele\xc5\xbeil Adolf Hitler, kar je verjetno posledica napa\xc4\x8dnega prevoda. Zmagovalcu Varziju je podelil minister za propagando dr. Joseph Goebbels pokal Reichskanzler Adolf Hitler. V resnici si je Hitler ogledal stezo 2. maja, ko je tudi naredil dva kroga po njej. Tazio Nuvolari, ki je za mo\xc5\xa1tvo Scuderia Ferrari nastopal na dirkah v za\xc4\x8detku sezone, je po tej dirki najavil, da zapu\xc5\xa1\xc4\x8da mo\xc5\xa1tvo in bo dirkal kot privatnik. Konec maja je tudi dobil svoj dirkalnik Alfa Romeo Monza. Sredi maja je al\xc5\xbeirski dirka\xc4\x8d Guy Moll zamenjal svojega Bugattija za Monzo.'